Nakon maratonske rasprave koja se u Saboru odvijala u četvrtak, saborski zastupnici danas su glasovali protiv opoziva ministra znanosti, obrazovanja i sporta, Pave Barišića. Za iskazivanje nepovjerenja Barišiću izjasnilo se 49 od potrebnih 76 zastupnika. Prijedlogu se usprotivilo njih 72, a 18 ih je bilo suzdržano.

Među suzdržanima je svih 15 Mostovih zastupnika. Suzdržani su još bili i Goran Aleksić (SNAGA), Ivan Lovrinović (Promijenimo Hrvatsku) i Ivan Sinčić (Živi zid). Za Barišićevu smjenu, glasovalo je 49 zastupnika iz SDP-a, HNS-a, HSU-a, HSS-a te Ivan Pernar i Branimir Bunjac iz Živog zida.

Protiv njegove smjene bila su 72 zastupnika iz saborske većine te zastupnici nacionalnih manjina, s tim da u sabornici za glasovanja nije bilo Milorada Pupovca (SDSS) i Furia Radina, zastupnika talijanske manjine.

Barišić kaže da je žrtva medijskog linča

Oporbeni saborski klubovi u četvrtak su u Saboru žestoko napali ministra Barišića, optužujući ga za plagiranje. Vladajući HDZ branio je svog ministra, tvrdeći da ga se etiketira bez dokaza te da je saborski Odbor za etiku u znanosti i visokom obrazovanju odluku o plagijatu donio na temelju lažnih informacija.

Barišić je u četvrtak u Saboru rekao da je žrtva medijskog linča te da je on dokaz da svatko može biti žrtva linča u političkom obračunu. Ponovio je da nije plagijator i istaknuo da će se zalagati protiv prakse plagiranja i prepisivanja.

Prijedlog za pokretanje pitanja povjerenja ministru znanosti, obrazovanja i sporta Pavi Barišiću, prije mjesec dana, u saborsku su proceduru uputili Klubovi zastupnika SDP-a, HNS-a i HSU-a, optužujući ga za plagiranje znanstvenog rada